
לפסק-דין בעליון (08-11-2009): עא 1080/07 עזבון המנוח פלוני ז"ל נ' משטרת ישראל שופטים: א' רובינשטיין, ס' ג'ובראן, ה א' ריבלין, עו"ד: מיכל שרביט, אורי גלבוע 

חקיקה שאוזכרה: 

פקודת הנזיקין [נוסח חדש]
חוק גיל פרישה, תשס"ד-2004: סע'  3, בפרק ב' לתוספת השניה
מיני-רציו:

* נזיקין – פיצויים – שיעורם

* נזיקין – פיצויים – פיצויים עונשיים
תביעת פיצויים של עזבון המנוח שנרצח על-ידי שוטר בתפקיד, עת נכנס למקום עבודתה של אשתו וירה למוות, בה ובמנוח שנחשד כי הינו מאהבה. לאחר הרצח הכפול שם קץ לחייו. הירי בוצע בנשקו האישי, שהוחזר לו מוקדם מהמותר, על אף תלונותיה של אישתו על אלימות כלפיה והסכנה הנשקפת לה מבעלה. מאחר והמדינה הסכימה לשאת בכל הנזק אשר ייפסק לטובת התובעים הדיון נסב על גובה הפיצוי. 

.

בית-המשפט המחוזי פסק כי:

חישוב הנזק התבסס על שיטת הידות הן לעניין חישוב הפסד התמיכה של התלויים והן לעניין חישוב הפסד ההשתכרות בשנים האבודות. שיטת חישוב זו עולה בקנה אחד עם האמור בהלכת פינץ (ע"א 10990/05) שם נקבע כי כאשר המנוח כבר הקים משפחה, אזי החישוב ייעשה על פי שיטת הידות ולא על פי שיעור קבוע, כפי שנקבע ביחס לרווק. 

לאור הלכת צרור(בע"א 4431/05), קבע ביהמ"ש כי יש להעדיף את תביעת העיזבון ולפסוק לתובעים פיצוי בגובה הפסד ההשתכרות בשנים האבודות (הגבוה מהפיצוי בגין אובדן התמיכה של התלויים שכלל גם פיצוי תמיכה לאלמנה למרות החשד כי המנוח בגד בה. שכן ההערכה שבני הזוג יתגרשו נותרה ללא אחיזה במציאות. אף אם היה משבר בחיי הנישואין שלהם הרי שבאותה מידה שהיה יכול להתפתח לכיוון של גירושין, הרי שהיה יכול להסתיים בשלום בית), בתוספת הפיצוי בגין קיצור תוחלת החיים, הוצאות הקבורה והאבל ואובדן שירותי האב והבעל. סה"כ 2,665,897 ₪, נכון ליום מתן פסק הדין. מסכום זה יש לנכות את תגמולי המל"ל ואת תשלומי הפנסיה של המנוח המגיעים לידי התובעים.

ביהמ"ש פסק כי אין זה המקרה לפיצויים עונשיים. שכן, כפי שנפסק "החלטה על פיצויים עונשיים בתיק אזרחי היא עניין חריג, במקרים מקוממים ומסלידים במיוחד, ובפרט כאלה שיש עמם מעין כוונה". זאת מאחר ש"הפיצויים העונשיים, אינם נשענים על בסיס "מרפא" או "מתקן". הרציונל מאחוריהם הוא עונשי והרתעתי. כמו כן, נקבע כי ראוי להשית פיצויים עונשיים כאשר לא ניתן לקיים הליך פלילי. אולם כאשר מתקיים הליך פלילי, אזי די בו על מנת לקיים את מטרת ההרתעה, אשר בבסיס הפיצויים העונשיים. אין ספק כי המקרה דנן הינו חמור לאין שיעור. המדובר ברשלנות רבתי, הנובעת משיקולים של טיוח והגנה על שוטר שסרח. על אף זאת, המקרה דנן אינו חורג מתחום הרשלנות ואינו מצדיק הטלת פיצויים עונשיים.
פסק דין

לפני תביעתם של עזבונו ויורשיו של המנוח (שהינם גם תלוייו), אשר ביום מר ונמהר נרצח במקום עבודתו על ידי בעלה של עובדת אחרת. לאור היות הרוצח שוטר בתפקיד הוגשה תביעה זו הן כנגד מדינת ישראל, והן כנגד עזבונו.

רקע

1.
לקראת סוף שנת 2000, נכנס שוטר בתפקיד למקום עבודתה של אישתו וירה למוות, בה ובגבר בו חשד כי הינו מאהבה. לאחר הרצח הכפול שם קץ לחייו. הירי בוצע בנשקו האישי, שהוחזר לו מוקדם מהמותר, על אף תלונותיה של אישתו על אלימות כלפיה והסכנה הנשקפת לה מבעלה.

במהלך ישיבת בית המשפט, מיום 2.3.2006, הסכימה המדינה לשאת בכל הנזק אשר ייפסק לטובת התובעים. על אף התנגדות התובעים, לאור רצונם בקביעה עקרונית בשאלת האחריות, קבעתי כי "אם הודעת המדינה תעמוד לעיל, למעשה הופכת שאלת החבות לעניין עיוני בלבד, ולפיכך בית המשפט נוטה שלא לקיים הליך שלא לצורך...". לאור כך החלטתי כי אין עוד לדון בשאלת האחריות והוריתי שהצדדים יסכמו לעניין הנזק. עוד נקבע באותה ההחלטה, בהסכמת הצדדים, כי נתבע 3 ימחק מכתב התביעה ולאחר מתן פסק הדין הסופי התביעה נגדו תימחק ללא צו להוצאות.
עובדות שאינן במחלוקת

2.
הצדדים אינם חולקים על מועד האירוע. כן אינם חולקים על כך שהמנוח נרצח בעודו בן 36 שנים. כמו כן, אין הצדדים חלוקים על כך שביום מותו השתכר המנוח 6,587 ₪ לחודש.

בנוסף, שני הצדדים ערכו את חישוביהם על פי שיטת הידות הן לעניין חישוב הפסד התמיכה של התלויים והן לעניין חישוב הפסד ההשתכרות בשנים האבודות. שיטת חישוב זו עולה בקנה אחד עם האמור בהלכת פינץ (ע"א 10990/05 דוד פינץ נ' הראל חברה לביטוח בע"מ, תק-על 2006(2), 199 ,עמ' 206), שם נקבע כי כאשר המנוח כבר הקים משפחה, אזי החישוב ייעשה על פי שיטת הידות ולא על פי שיעור קבוע, כפי שנקבע ביחס לרווק.

טענות התובעים

פיצויים נזקיים

3.
ראשית מלינים התובעים על החלטתי שלא להמשיך לדון בשאלת האחריות, בעיקר לאור תביעתם להטיל אף פיצויים עונשיים על הנתבעים, מלבד מהפיצויים הנזקיים.

התובעים דורשים פיצוי בגין קיצור תוחלת חייו של המנוח, בגין כאבו וסיבלו של המנוח מעת הירי ועד מותו בפועל ובגין הוצאות הקבורה והאבל. סך של 917,000 ₪ בגין שלושת ראשי נזק אלו.

בגין אובדן שכר בשנים האבודות, טוענים התובעים כי הכנסותיו של המנוח היו הצפויות להגיע לסך 15,000 ₪ ברוטו לחודש, אלמלא נגדעו חייו באיבם. לדבריהם, סכום זה הינו שכרו של מנהל מחלקה יחד עם התוספות הנלוות להן הוא זכאי. לדבריהם, יש לחשב את אובדן שכרו עד לגיל הפרישה הקבוע בחוק, עד גיל 67. 

התובעים דוחים את הטענה כי יש לקבוע את שכרו של המנוח על פי סימולציית התלושים אשר הובאה בפני בית המשפט. לדבריהם, הנתונים אשר הוזנו אינם נכונים והתוצאות העולות מתלושי הסימולציה הינן חסרות בסיס ומנותקות מהמציאות. מוסיפים הם, כי ברי שכאשר מוזנים נתונים חלקיים, אזי גם התוצאה הינה חלקית.

לעניין אופן חישוב אובדן השכר בשנים האבודות, טוענים התובעים כי כאשר מצבו המשפחתי של המנוח ידוע, אזי יש לחשב אובדן זה על פי שיטת הידות. עוד טוענים הם, כי לאור העובדה כי עתידה התעסוקתי של אשת המנוח לוט בערפל, הרי שבית המשפט מתבקש להגדיל את הפיצוי לתלויים בכ- 15%. הפיצוי הנדרש בגין אובדן השכר בשנים האבודות הועמד על ידי התובעים על סך 3,128,658 ₪.

עוד טוענים התובעים, כי טרם מותו קיבל המנוח סך של 1,470 ₪ מהמוסד לביטוח לאומי, בגין 25% נכות אשר נקבעו לו. לדבריהם, על פי הלכת חננשוילי (ע"א 248/86 עזבון חננשוילי לילי ז"ל נ' רותם חברה לביטוח, פ"ד מה(2), 529), יש לקבוע כי על הנתבעים לפצות את התובעים אף בגין אובדן גימלה זו.

בגין הפסדי התלויים, דורשים התובעים סך של 4,103,290 ₪, זאת בגין הפסד השתכרות ופנסיה, אובדן הטבת רכב, הפסד שירותי אב ובעל, עזרה מקצועית לילדים וגילום חוסר הוודאות באשר להשתכרותה של האלמנה.

מאחר שהפסיקה קבעה כי אין ליתן פיצוי כפול, כאשר עומדות זו מול זו תביעת התלויים ותביעת העזבון, מעמידים התובעים את תביעתם על סך 4,782,452 ₪, סכום תביעת העזבון, זה הגבוה מבין השתיים.

באשר לניכויי המוסד לביטוח לאומי, מקבלים התובעים את חוות הדעת האקטוארית שהגישו הנתבעים.

פיצויים עונשיים

4.
לדבריהם, הוכח במידה שניתנה, לאור אי המשכת ההליך בעניין האחריות, כי הגורמים החוקרים בתיק זה לקו בעיוורון מוחלט ונהגו בשיוויון נפש ובאדישות מופגנת כלפי הנרצחת ובכך הביאו, בידיהם ממש, לקיומו של הרצח הכפול. לאור כך, חובה על בית המשפט להטיל על הנתבעים פיצויים עונשיים מוגדלים, על מנת להביע את שאת הנפש מהתנהלות גורמי אכיפת החוק ואלו האמורים לשמור על ביטחון הציבור, כפי שהוכחה במקרה דנן.

טענות הנתבעים
5.
בשאלת שכרו של המנוח ויכולת השתכרותו בעתיד, טוענים הנתבעים כי המנוח כלל לא עבד בתפקיד ניהולי וכי היה עתיד להתקדם, לכל היותר לדרגה 21, משמע – 7,730 ₪ ברוטו לחודש (נכון לנתוני ינואר 2006). זאת ועוד, אף אם היה מתקדם לתפקיד של מנהל מחלקה אזי שכרו היה עומד על 8,000 – 9,000 ₪ ברוטו. 

את טענות התובעים, לפיהן, המנוח קיבל רכב צמוד מהעבודה והפסד זה שווה לכ- 2500 ₪ בחודש, המנוח היה עתיד להיות חבר בוועד העובדים ואף לעמוד בראשו (תוספת שכר) והטענה כי שכרו היה עולה בוודאות במשך שנות עבודתו, דוחים הנתבעים מכל וכל. לדבריהם, שתי הטענות הראשונות לא הוכחו כלל, והטענה השלישית אף נסתרה בעדותו של מר כוראזי – העד מטעם התובעים.

באשר לטענת התובעים כי המנוח היה זכאי לגמלה בסך 1,470 ₪ לחודש מהמוסד לביטוח לאומי, טוענים הנתבעים כי לא רק שטענה זו לא נתמכה בראיה כלשהיא, אלא היא מועלית זו הפעם הראשונה בסיכומים, ודי בכך על מנת לדחותה.

באשר להשתכרותה של האלמנה, טוענים הנתבעים כי הוכח ששכרה לא רק שלא נפגע לאחר הרצח אלא אף עלה בעשרות מונים. מה עוד, ככל שילדיה יגדלו הרי שייקל עליה להמשיך ולהתקדם בעבודתה, ובהתאם, גם שכרה יעלה.

בשאלת אובדן שירותי בעל והתמיכה באלמנה, טוענים הנתבעים כי לא ניתן להתעלם מהעובדה כי המנוח ניהל רומן ממושך עם הנרצחת, אשת הרוצח, וכי מספר ימים קודם הרצח עברו הזוג להתגורר בדירה שכורה. העולה מכך, שישנו סיכוי, אף למעלה מסביר, שהמנוח היה מתגרש מאישתו וכל אשר היה נותר מהתמיכה בתובעים, הינם תשלומי המזונות אשר היה חב כלפי ילדיו, כל זמן היותם קטינים. הנתבעים ערכו את חישוביהם בשלוש דרכים אפשריות: בני הזוג היו ממשיכים לנהל משק בית משותף, בני הזוג היו מתגרשים באופן מיידי ודרך האמצע – דרכיהם של בני הזוג היו נפרדות לאחר גדילת ילדיהם.

בגין אובדן שירותי אב, אין חולקים הנתבעים כי ראוי שיינתן פיצוי בגין כך, אולם לדבריהם, התובעים לא הוכיחו את נזקיהם, כפי שנדרש להוכיח נזק ממוני, וכן סביר לומר, לאור השכלתו של המנוח, שהוא לא סייע לילדיו בלימודיהם.

אף חישוביהם, באשר לפיצוי בגין השנים האבודות, נסמכו על שלוש האפשרויות שהובאו באשר לחישוב נזקי התלויים.

בעניין התביעה לפיצוי בגין כאב וסבל וקיצור תוחלת החיים, טוענים הנתבעים כי אין ליתן פיצוי נפרד על כאב וסבל כאשר המנוח מת מוות מיידי. באשר לפיצוי הכולל, טוענים הנתבעים כי לאור גילו של המנוח בעת מותו יש לפסוק לכל היותר 150,000 ₪ בראש נזק זה.

6.
בסוגיית הטלת פיצויים עונשיים בתביעה נזיקית, טוענים הנתבעים כי הלכה היא שפיצויים אלו אינם נפסקים מקום בו האחריות מוטלת כפועל יוצא מרשלנות הנתבע. לדבריהם, בתי המשפט פסקו פיצויים עונשיים במקרים קיצוניים ביותר, כדוגמת בתביעות בגין מעשי טרור של מחבלים ובתביעות של קרבנות של מעשי אלימות פיזיים. פיצויים עונשיים הנפסקים בתביעה בגין רשלנות, ואף רשלנות רבתי, אין.

דיון

שכרו של המנוח

7.
מוסכם כי שכרו של המנוח טרם מותו עמד על 6,587 ₪ לחודש. בנוסף, אף הנתבעים העלו בטיעוניהם את האפשרות כי המנוח היה מתקדם לתפקיד מנהל מחלקה ובתפקיד זה, שכרו היה בין 8,000 ₪ ל- 9,000 ₪ ברוטו. 
טענתם של הנתבעים, לפיה לאור השכלתו, לא ייתכן כי המנוח היה מגיע לדרגה ניהולית, אינה מקובלת עליי. הוכח כי המנוח יצא לקורס עתודה ניהולית שנמשך שנה תמימה ואף סיימו בהצטיינות. ברי כי אם לא היה עומד ברף השכלתי נדרש אזי כלל לא היה יוצא לקורס זה. אף מעדותו של סגן סמנכ"ל באגף משאבי אנוש, עולה כי עובד הרשות אינו נדרש להשכלה אקדמאית, בניגוד למתמודד חיצוני (פרוטוקול, עמ' 75).

הנתבעים טוענים כי מתצהירו עולה כי המנוח היה מגיע לכל היותר לדרגה 21, אולם זוהי הדרגה המקסימלית במתח הדרגות בו היה. אין זה אומר שהמנוח לא היה מתקדם לקבוצת דרגות גבוהה יותר, זו של מנהלים ראשיים. על פי עדותו של הנ"ל, דרגותיהם של אלו הינן 22-23 (שם, עמ' 70). מעבר לכך, דרגתו של מנהל מחוז נעה סביב דרגות 21-24, כאשר בדרך כלל דרגתם תהיה קרובה יותר ל 24 (שם, שם). כאשר נשאל העד באשר לאפשרותו של המנוח להתקדם לדרגות גבוהות ענה כך:

"ש. האם הסימולציות האלה מביאות בחשבון עליה נורמלית בדרגות?

ת. הבאנו בחשבון. 

ש. האם יכולה להיות דרגה 23?

ת. לא.

ש. למה לא

ת. למה כן. יש 2000 איש שהם בדרגה 17 פלוס שנים. אני התמזל מזלי.

ש. אתה אומר שהדרגות לא מביאות בחשבון התקדמות, מעבר ל-21

ת. תיאורטית, אפשר לקחת בחשבון."

(פ', עמ' 76)
דווקא מדבריו של העד ניתן להסיק ההיפך ממסקנתו. הנ"ל טוען כי המנוח לא היה מתקדם לדרגה 23 משום שישנם 2000 עובדים אשר נותרו בדרגה 17 פלוס. המנוח לא היה חלק מקבוצת עובדים זו, מאחר שבעת מותו היה בדרגת שכר 19 ועל פי עדותו, כבר בשנת 2004 היה אמור להגיע לדרגת שכר 21 (לפי פז"מ). מכאן, שלשאלתו של העד "למה כן?" התשובה היא כי הוכח שהמנוח התקדם הן בתפקידיו והן בדרגות השכר, על כן יותר סביר לקבוע שהוא היה מגיע אף לדרגות השכר הגבוהות.

כמו כן, מציין העד הנ"ל כי בנוסף לשכרו הבסיסי של עובד, יכול הוא לקבל פרמיה עד 20% לעובד המטה ועד 33%  לעובד שטח. עוד נוספת לשכר תוספת מפעלית, סה"כ 26%. לשם השוואה, יש לקחת בחשבון כי שכרו של העד הנ"ל, אשר כאמור הינו סגן סמנכ"ל בדרגה 24 פלוס, עומד על כ 18,000 ₪ ברוטו (כולל כל התוספות), ושכרו של יו"ר ועד העובדים, הינו כ 15,000 ₪ ברוטו לחודש. לעניין זה יאמר כי שכרו של יו"ר ועד העובדים אינו תלוי דרגה כי אם שכר למכהן בתפקיד זה בלבד. דירוג ייחודי. 

תנאי העסקתו של המנוח לא כללו זכאות לרכב צמוד, כך שאין לקבל טענה זו בהתייחס לגובה שכרו. באשר לאפשרות שבעתיד היה מקבל רכב בתנאים אלו, טענה זו לא הוכחה, לא לגופה ולא לעניין עלות ההטבה.

באשר לטענה בדבר הגמלה החודשית המשולמת למנוח על ידי הביטוח הלאומי, הרי שטענה זו הינה הרחבת חזית, ככל שהדבר נוגע לנתבעים 1,2. זיכרו של 'הפסד השתכרות' זה לא נודע בכתב התביעה, לא הוזכר כלל במהלך הדיונים בתיק וצויין רק בתחשיב הנזק שצורף לבקשה למתן פסק דין בהעדר הגנה כנגד נתבע 3 ובסיכומי התובעים. ואף אם היתה נטענת טענה זו כראוי, אזי יש לקבוע כי היא לא הוכחה כלל, מאחר והתובעים טענו טענה זו בעלמא ולא מצאו לנכון לצרף אישורים מתאימים של המל"ל.

אלו הנתונים הרלוונטיים אשר הובאו בפני. לאור עברו התעסוקתי של המנוח ואפשרויות הקידום אשר עמדו בפניו, אני קובע כי שכרו הממוצע של המנוח היה עומד על 10,000 ₪ ברוטו. נתון זה מאזן בין אפשרות הקידום של המנוח ויכולתו להשתכר מעבר לשכר זה, לבין התקדמותו בפירמידה צפופה זו לאורך ציר הזמן. לפיכך, יועמד שכרו על הסך הנ"ל, החל מיום הרצח ועד הגיעו לגיל פרישה.

שכרה של האלמנה

8.
באשר ליכולת השתכרותה של האלמנה, אכן מכורח הנסיבות עול הפרנסה הוטל על כתפיה ואכן אין וודאות לגבי עתידה התעסוקתי, אולם מנגד, לאור גילה הצעיר, לא חסרת בסיס ההנחה כי ברבות הימים, כאשר יגדלו הילדים, תוכל היא להמשיך ולהתקדם בעבודתה ובכך להגדיל את שכרה, במנותק מאירוע הרצח. 

התובעים טוענים כי יש להעמיד את שכרה של האלמנה לעבר על סך 7,500 ₪ ולעתיד על סך 8,200 ₪, זאת לאור נתוני השתכרותה בשנת 2005. הנתבעים טוענים כי ברבות הימים אף שכרה של האלמנה היה עולה, לכל הפחות בשיעור עליית שכרו של המנוח, ומכאן טוענים הם כי יש להעמידו על סך 10,500 ₪ לחודש.

לאור התקדמות שכרה של האלמנה בשנים שעברו מיום הרצח ועד לשנת 2005, ולאור האפשרויות העומדות בפניה בעתיד, אני סובר שראוי לקבוע את שכרה על 9,000 ₪ ברוטו. יצויין כי הטענה בדבר העדר קביעות יפה היתה לפני מספר עשורים, אולם כיום, כאשר מרבית העובדים אינם עובדים בתנאי קביעות, וחלק ניכר מהם אף עובדים על פי חוזים שנתיים, המתחדשים כל שנה, אין ליתן לעובדה זו את המשקל המבוקש על ידי התובעים. כמו כן, בתי הדין החילו את חובת תום הלב, חובת השימוע וחובות נוספות הקשורות לפיטורי עובד, אף על פיטורי עובדים, העובדים בחוזה לתקופה הקצובה (ראו: ע"ע 261/99 אוניברסיטת חיפה נ' רחל ירום, תק-אר 2006(2), 214; ע"ע 1303/00 אלונה ליפשיץ נ' מדינת ישראל - משרד החינוך, התרבות והספורט, תק-אר 2003(4), 62; ע"ע 1027/01 ד"ר יוסי גוטרמן נ' המכללה האקדמית עמק הירדן, תק-אר 2003(1), 1; ע"ע 389/99  יעקב חסון ואח' נ' מדינת ישראל - משרד הבינוי והשיכון, תק-אר 2003(3), 125).

התמיכה באלמנה

9.
הנתבעים שבו וטענו כי הוכח שהתא המשפחתי של המנוח והאלמנה הגיע לקיצו, או לכל הפחות היה צפוי להגיע לקיצו תוך זמן קצר. על כן, טענו הם, כי אין ליתן לאלמנה פיצוי בגין אובדן התמיכה של בעל, למעט אובדן תשלום מזונות הילדים.

טענה זו דינה הידחות. בע"א 453/72 דניאל ג'רבי (קטין) נ' רשות הגנים הלאומיים, פ"ד כח(1), 197 נקבעה ההלכה לפיה יהיו מקרים בהם ייקבע כי אין האלמנה זכאית לפיצוי בגין אובדן התמיכה, לה היתה זוכה מבעלה. כך קבע כב' מ"מ הנשיא (כתוארו אז) י' זוסמן: 

"ב-ד"נ 14/68, ("לפידות" חברת נפט לישראל בע"מ, ואח' נ ג ד לאה שליסר, ואח'; פד"י, כרך כג(1), ע' 771), אושרה הלכתו של בית-משפט זה (בהלכת "לפידות") לפיה מתעלמים מסיכויי האלמנה להינשא כאשר קובעים את שיעור הנזק שעל המזיק לשלם לה על-פי סעיף 78 לפקודת הנזיקין. הנימוק העיקרי להלכה זו, כמובא בכותרת בפסק- הדין הנ"ל, הוא שסיכוייה של אשה להינשא אחר מות בעלה ומידת התמיכה שהיא עשויה לזכות בה מבעלה החדש אינם נתונים להערכה, אלא נובעים מהשערות וניחושים התלויים על בלימה. אשר-על-כן גורמים אלה אינם מובאים בחשבון. השיקול האמור איננו תופס לגבי אשה אשר לגביה מסתמך המזיק על הטענה שעקב גירושיה מן המנוח, עלולה היתה ממילא לאבד את מקור פרנסתה. כאמור, כאן היתה כבר תביעת גירושין תלויה ועומדת לפני בית-המשפט, ולא עוד אלא האשה היא שתבעה במפגיע להשתחרר מכבלי הנישואין. היא אף הראתה בראשית דרכם של בני-הזוג שאין לה ענין בבעלה ורק מאמציו של המנוח בהמשכת נסיונותיו למנוע פירוד סופי מנעו עדיין את גירושי בני-הזוג." (שם, עמ' 199)

לדברים אלו הוסיף כב' השופט ח' כהן, כך: 

"בע"א 115/68, 111/68 ("לפידות" חברת מחפשי נפט לישראל בע"מ, ואח' נ' לאה שליסר, ואח' וערעור שכנגד. פד"י, כרך כב (2), ע' 379), ששימשו יסוד לד"נ 14/68, אמרתי שפגיעה מכוערת בכבודה של אלמנה הוא לחטט על-ידי חקירת שתי-וערב בעניניה האישיים על-מנת לגלות מה ומה הם סיכוייה למצוא לה בבוא היום בעל אחר. כיוצא בזה טוען לפנינו מר מצא בשם המערערת דנן, כי לא מן הראוי הוא לחטט בדברים שבינו לבינה על-מנת לגלות שהיחסים ביניהם עובר למות הבעל היו מעורערים, ושהיה קיים סיכוי או סיכון שהנישואין ביניהם לא יחזיקו מעמד בלאו הכי. 

מוכן אני להסכים לטענה זו ולומר שטיב היחסים בין איש ואשתו החיים יחדיו איננו נושא רלבנטי לחקירה כשהאשה מגישה תביעתה לפיצויים לפי סעיף 78 לפקודת הנזיקין; ובמידה שחקירה זו התנהלה במשפט זה ופגעה במערערת, אולי יש להצטער עליה. 

ואולם כשבאות לפני בית-המשפט ראיות אובייקטיביות, מהן ראיות רשמיות שבמהימנותן לא יכול להיות ספק, כמו ראיות להליכי גירושין בין בני-הזוג, ולא-כל-שכן גירושין שכבר נתקיימו בין בני-הזוג, לא בלבד שאין בית-המשפט יכול להתעלם מהן, אלא הן עלולות להיות קובעות במידה רבה לשם הכרעה בשאלה אם התובעת אמנם היתה תלויה במנוח בשעת מותו או אחרי מותו או באיזו מידה היתה תלויה או עתידה להיות תלויה בו. ואם כי נוקט סעיף 78 הנ"ל לשון "בן זוגו" על דרך הסתם, הרי הן מכותרת השוליים והן מהפסיקה הענפה אצלנו ובאנגליה יודעים אנחנו שהמדובר אינו בבן-זוג פורמלי החי בנפרד מבן-זוגו ולמעשה לא הפסיד על-ידי מותו ולא כלום, אלא בבן-זוג שמזונותיו היו על המנוח ולפי כל הסימנים עתידים היו להישאר עליו. 

בענין שלפנינו עולה מכל הראיות שבאו לפני בית-המשפט, כפי שאב-בית-הדין כבר אמר, שהמערערת היא אשר רצתה להביא את נישואיה עם המנוח לידי גמר ואין היא יכולה עתה לבוא בטענה שאילולא מותו היתה נשארת בת-זוגו שמזונותיה עליו." (שם, עמ' 200)

אף בת"א (באר-שבע) 1016/00  יונה סי נ' הדר חב' לביטוח בע"מ, תק-מח 2004(1), 5059, נשללה זכאותה של האלמנה לפיצוי בגין אובדן התמיכה, זאת לאחר שהוכח שהיו פרידות רבות והסכם הגירושין כבר היה עובדה מוגמרת ואושר על ידי בית הדין הרבני. באותו המקרה בחר בית המשפט העליון (ע"א 3457/04  הדר חברה לביטוח בע"מ נ' סי יונה (קטין), תק-על 2006(3), 504) שלא להתערב בקביעות אלו של הערכאה הדיונית (עוד ראו: ת"א (ירושלים) 1386/97  רחל אלחנתי נ' מדינת ישראל, תק-מח 2000(3), 11370 בו נקבע כי אפילו כאשר נרקמו יחסים עם בן זוג אחר אין בכך די על מנת להוכיח כי פני הזוג לגירושין; ת"א (תל-אביב-יפו) 85527/01 א' י' נ' מ' ד', תק-של 2004(4), 4915, עמ' 4917, בו הופחתו הפיצויים לתובעת ב- 25% לאור הלכת ג'רבי).

אין מקרים אלו דומים למקרה שבפני. במקרה דנן נטען שיחסי בני הזוג נקלעו למשבר אולם טענה זו לא הוכחה. לא רק זאת, ברי כי האלמנה, לא זו בלבד שלא רצתה בגירושין, אלא, על אף שחשדה כי ישנו קשר מעבר לקשרי עבודה בין בעלה ובין הנרצחת, בחרה להאמין להכחשות בעלה. כמו כן, הטענה כי המנוח עבר להתגורר עם הנרצחת, אף היא לא הוכחה. אין די בהסתמכות הנתבעים על הודאתו של אביו של הרוצח. כשם שהודאתה של אימה של הנרצחת באה להגן על שמה הטוב, כך גם הודאתו של אביו של הרוצח, והדברים ברורים לעין. 

ההערכה שבני הזוג יתגרשו נותרה ללא אחיזה במציאות. אף אם היה משבר בחיי הנישואין שלהם הרי שבאותה מידה שהיה יכול להתפתח לכיוון של גירושין, הרי שהיה יכול להסתיים בשלום בית. לאור כך, אני קובע כי אין לשלול את זכותה של האלמנה לפיצויים בגין אובדן התמיכה של המנוח.

נזק שאינו ממוני

קיצור תוחלת חיים

10.
בת"א (ירושלים) 4177/02  אשכנזי אליהו נ' ד"ר גאנדין לודמילה, תק-מח 2005(1), 2784 נאמר ש"מגמת הפסיקה הינה להכיר  בנושא זה ראש נזק נפרד, כאשר הפיצוי הוא הן בגין הנזק האובייקטיבי בעצם קיצור החיים, והן הנזק הסובייקטיבי בידיעה והחשש שייגרם מעצמת הפגיעה על הקיצור בתוחלת החיים (ד' קציר, פיצויים בשל נזק גוף, שם 684)" (שם, עמ' 2808). בשנים האחרונות שבה וקבעה הפסיקה כי יש להגדיל את הפיצוי הניתן בגין קיצור תוחלת חיים.

על פי נתוני הלשכה המרכזית לסטטיסטיקה, נכון לשנת 2000, עמדה תוחלת חייו של זכר יהודי על 78.1 שנים (http://www1.cbs.gov.il/shnaton57/download/st03_22.xls). משמע, למנוח נותרו עוד כ- 42 שנות חיים לו לא היה נרצח.
מבחינת הפיצויים אשר ניתנו בראש נזק זה עולה, כי עבור 42 שנות קיצור חייו של המנוח יש לפסוק סכום של 450,000 ₪ (ראו: ת.א. (ירושלים) 1686/96 – עבור 10 שנות קיצור חיים, 275,000 ₪; ת.א (ירושלים) 1483/99  – עבור 5 שנים, 175,000 ₪; ת.א. (ת"א) 1056/00  – עבור כ- 29 שנים, 400,000 ₪ ועבור כ- 54 שנים, 650,000 ₪; ת.א. (ירושלים) 3532/01 – עבור 5 שנים, 150,000 ₪; ת.א. 10/94 (באר שבע) – עבור כ- 36 שנים, 200,000 ₪; ת.א. (ירושלים) 3061/01 – עבור 80 שנה, 400,000 ₪; ת.א. (ירושלים) 3169/01 – עבור 10 שנים, 250,000 ₪; ע"א (ירושלים) 6599/05 – עבור כ- 72 שנים, 700,000 ₪ (הופחת על ידי ערכאת הערעור מסכום של 900,000 ₪); ת.א. (פתח תקווה) 7045/02 – עבור כ- 73 שנים, 500,000 ₪; ת.א. (חיפה) 1075/98 – עבור 50 שנים, 650,000 ₪ ועבור 11 שנים, 200,000 ₪; ת.א. (ירושלים) 3532/01 – עבור 5 שנים, 150,000 ₪).

כאב וסבל

11.
הפיצוי בראש נזק זה ניתן בגין כאבו וסבלו של המנוח טרם מותו. בע"א 140/00  עזבון המנוח מיכאל אטינגר ז"ל נ' החברה לשיקום ופיתוח הרובע היהודי בעיר העתיקה בירושלים בע"מ, פ"ד נח(4), 486 (להלן: "הלכת אטינגר"), כתב כב' השופט (כתוארו אז) א' ריבלין, בעניין זה כך:

"ההלכה שנפסקה, ברוב דעות, בע"א 372/65 דהאן נ' פרנסיס, פ"ד יט(4) 192, היא כי אין לפסוק פיצויים בגין כאב וסבל, מקום שהכרתו של הניזוק ניטלה ממנו מרגע הפגיעה ועד לרגע המוות. בפרשת פרייליך פסק הנשיא (אז השופט) ברק, כי "אבדן ההכרה נזק בר-פיצוי הוא, שכן אבדן ההכרה שקול כנגד צמצום תוחלת החיים, ודבר אחרון זה הוא נזק בר-פיצוי. הפיצוי אינו על הכאב והסבל שבמודעות לנזק אלא על אבדן החיים כולם, פרט לרוח החיים, בתקופת אבדן ההכרה"." (שם, עמ' 750)

(כן ראו: דוד קציר, פיצויים בשל נזקי גוף, מהדורה חמישית, עמ' 891)

במקרה דנן, על פי דו"ח נט"ן ודו"ח הפטירה, מותו של המנוח נגרם על ידי יריה, והמנוח מת מוות מהיר ולא סבל יסורים ממושכים. יצויין, כי לא הובאה שום ראיה לסתירה הנחה זו. על כן אין אני פוסק פיצויים בראש נזק זה.

נזק ממוני

הוצאות אבל וקבורה

12.
בראש נזק זה, מבקשים התובעים כי ייפסק לזכותם סכום של 17,000 ₪. אכן, סכום זה לא הוכח, וככלל, נזק ממוני עליו להיות מוכח, אולם כבר נקבע כי כאשר עסקינן בהוצאות האבל והקבורה, יכול בית המשפט לפסקו על דרך האומדנה (ראו: ד' קציר, פיצויים בשל נזק גוף, דקל, הוצאה לאור, מהדורה חמישית, חיפה, התשס"ג – 2003; ת"א (ירושלים) 6456/04  דוד פינץ נ' הראל חברה לביטוח בע"מ, תק-מח 2005(4), 2670; ת"א (מחוזי, תל-אביב-יפו) 1924/99 צרור אורנית ואח' נ' המגן חברה לביטוח בע"מ ואח'. תק-מח 2005(1), 7205).
בכתב הגנתם, כפרו הנתבעים אף בחובתם לפיצוי בראש נזק זה, אולם בסיכומיהם לא נדונה שאלת הפיצוי בראש נזק זה. 

לאור העובדה כי התובעים לא הוכיחו את תביעתם זו, אין אני רואה לנכון לפסוק את מלוא הסכום המבוקש. על כן, אני מעמיד את הפיצוי בגין הוצאות האבל והקבורה על סך 5,000 ₪.

הפיצויים לתלויים

13.
לאור האמור לעיל, הכנסת משק הבית במשך תקופת עבודתם של שני בני הזוג, עומדת על סך של 19,000 ₪ ברוטו. מספר הידות נקבע על פי ידת המנוח בצירוף ידות התלויים (ידת האלמנה וידות הילדים עד לגיל 18). בתקופת השירות הצבאי, שהיינועד לגיל 21, תופחת ידת התלוי לשליש ידה (ראו להלן).

יצויין כי בת"א (חיפה) 447/02  עזבון המנוח משה גולובי ז"ל נ' מכבי שירותי בריאות - קופת חולים מכבי, תק-מח 2006(4), 7253, קבעה כב' הנשיאה ב' גילאור כי יש לחשב את שליש הידה עד לגיל 24, אולם שם שכרו של המנוח היה גבוה כך שברי שהיה מסייע לילדיו אף בלימודיהם האקדמאים. לא כך בענייננו.

כן נקבע בת"א (ירושלים) 2173/00 א' ע' מ' נ' אישי-ישיר חב' לביטוח בע"מ, תק-מח 2005(3), 9382, בעמ' 9394, שלאחר חקיקתו של חוק גיל הפרישה, התשס"ד- 2004 יש לקבוע את גיל הפרישה על פי הוראותיו של החוק. על פי סעיף 3 לחוק גיל הפרישה של גבר הינו גיל 67 ושל אישה גיל 62. חרף האמור, בפרק ב' לתוספת השניה נקבע כי גיל הפרישה של אישה, אשר נולדה לאחר שנת 1953, יהיה 64 "על אף האמור בסעיף 3", כלשון הסעיף.

חישוב הפסדי התלויים ייעשה על פי 9 תקופות:

תקופה א': חישוב הפיצוי לעבר יהיה על פי 5 ידות לבני הבית וידה נוספת למשק הבית (6 ידות). מיום רצח ועד יום מתן פסק הדין.

ערך כל ידה 3167 ₪ (19,000 ₪ מחולק ל- 6 ידות), משמע הפסד בסך 6833 ₪ בתקופה זו (הכנסת המנוח (10,000 ₪) בקיזוז ידתו). 

פיצוי: 6833 ₪ * 74.5 חודשים, בתוספת ריבית מאמצע התקופה = 623,684 ₪.

תקופה ב': חישוב הפיצוי מיום מתן פסק הדין ועד לגיוסה של התובעת 3 (26.3.2007) ייערך על פי 5 ידות ושליש הידה.

ערך כל ידה 3565 ₪, משמע הפסד בסך 6435 ₪ בתקופה זו.

פיצוי: 6435 ₪ * 2.9851 מקדם היוון = 19,210 ₪.

תקופה ג': מגיוסה של התובעת 3 (27.3.2007) ועד גיוסו של התובע 4 (19.9.2008), סך הכל 17.7 חודשים, ייערך החישוב על פי 4 ידות ו- 2/3 הידה.

ערך כל ידה 4077 ₪, משמע הפסד בסך 5923 ₪ בתקופה זו.

פיצוי: 5923 ₪ * 16.479135 מקדם היוון כפול = 97,602 ₪.

תקופה ד': מיום שחרור התובעת 3 (25.3.2009) ועד יום שיחרורו של התובע 4 (18.9.2011), סך הכל 29.7 חודשים, ייערך החישוב על פי 4 ידות ושליש הידה.

ערך כל ידה 4388 ₪, משמע הפסד בסך 5612 ₪ בתקופה זו.

פיצוי: 5612 ₪ * 27.172732 מקדם היוון כפול = 152,494 ₪.

תקופה ה': מיום שחרורו של התובע 4 (17.9.2011) ועד יום גיוסו של התובע 5 (2.1.2017), סך הכל 63.5 חודשים, ייערך החישוב על פי 4 ידות.

ערך כל ידה 4750 ₪, משמע הפסד בסך 5250 ₪ בתקופה זו.

פיצוי: 5250 ₪ * 51.001188 מקדם היוון כפול = 267,756 ₪.

תקופה ו': מיום גיוסו של התובע 5 (3.1.2017) ועד יום שחרורו (2.1.2020), סך הכל 35.9 חודשים, ייערך החישוב על פי 3 ידות ושליש הידה.

ערך כל ידה 5706 ₪, משמע הפסד בסך 4294 ₪ בתקופה זו.

פיצוי: 4294 ₪ * 25.515712 מקדם היוון כפול = 109,572 ₪.

תקופה ז': מיום שחרור התובע 5 (3.1.2020) ועד פרישת האלמנה לגמלאות (24.5.2031), סך הכל 136.7 חודשים, ייערך החישוב על פי 3 ידות.

ערך כל ידה 6333 ₪, משמע הפסד בסך 3667 ₪ בתקופה זו.

פיצוי: 3667 ₪ * 78.922425 מקדם היוון כפול = 289,382 ₪.

תקופה ח': מיום פרישת האלמנה לגימלאות (25.5.2031) ועד מועד צאתו של המנוח לגימלאות (21.12.2031), סך הכל 6.9 חודשים, תקטן ההכנסה המשפחתית לכדי 16,300 ₪. אף בתקופה זו ייערך החישוב על פי 3 ידות.

ערך כל ידה 5433 ₪, משמע הפסד בסך 4567 ₪ בתקופה זו.

פיצוי: 4567 ₪ * 3.3256139 מקדם היוון כפול = 15,187 ₪.

תקופה ט': ממועד צאתו של המנוח לגימלאות (22.12.2031) ועד פטירתו בגיל 78, תוחלת חייו על פי נתוני הלשכה המרכזית לססטיסטיקה (21.12.2042), סך הכל 132 חודשים, תיקטן ההכנסה המשפחתית לכדי 13,300 ₪. אף בתקופה זו ייערך החישוב על פי 3 ידות.

ערך כל ידה 4433 ₪, משמע הפסד בסך 2567 ₪ בתקופה זו.

פיצוי: 2567 ₪ * 53.656993 מקדם היוון כפול = 137,720 ₪.

סך הכל 1,712,606 ₪, לעבר ולעתיד.

אובדן שכר בשנים האבודות

14.
בהלכת פינץ נקבע כי חישוב אובדנו של העזבון בגין השנים האבודות, לניזוק אשר כבר הקים משפחה, יהיה על פי שיטת הידות. שם נקבע כי מספר הידות יקבע על פי צירוף ידת המנוח, מספר ידות על פי מספר הנפשות הנתמכות, בתוספת ידת משק הבית וידת החיסכון (במקרה דנן יש לערוך את החישוב ההתחלתי על פי 7 ידות). לאחר חלוקת הכנסות משק הבית במספר הידות, יש להפחית את ידת החיסכון מהכנסתו של המנוח, ועל פי יתרת הכנסתו יש לחשב את הפיצוי לראש נזק זה.

תקופה א': ערך כל ידה 2714 ₪, משמע הפסד בסך 7286 ₪ בתקופה זו. 

פיצוי: 7286 ₪ * 74.5 חודשים, בתוספת ריבית מאמצע התקופה = 665,031 ₪.

תקופה ב': ערך כל ידה 3002 ₪, משמע הפסד בסך 6998 ₪ בתקופה זו.

פיצוי: 6998 ₪ * 2.9851 מקדם היוון = 20,891 ₪.

תקופה ג': ערך כל ידה 3357 ₪, משמע הפסד בסך 6643 ₪ בתקופה זו.

פיצוי: 6643 ₪ * 16.479135 מקדם היוון כפול = 109,473 ₪.

תקופה ד': ערך כל ידה 3565 ₪, משמע הפסד בסך 6435 ₪ בתקופה זו.

פיצוי: 6435 ₪ * 27.172732 מקדם היוון כפול = 174,864 ₪.

תקופה ה': ערך כל ידה 3800 ₪, משמע הפסד בסך 6200 ₪ בתקופה זו.

פיצוי: 6200 ₪ * 51.001188 מקדם היוון כפול = 316,207 ₪.

תקופה ו': ערך כל ידה 4388 ₪, משמע הפסד בסך 5612 ₪ בתקופה זו.

פיצוי: 5612 ₪ * 25.515712 מקדם היוון כפול = 143,194 ₪.

תקופה ז': ערך כל ידה 4750 ₪, משמע הפסד בסך 5250 ₪ בתקופה זו.

פיצוי: 5250 ₪ * 78.922425 מקדם היוון כפול = 414,343 ₪.

תקופה ח': ערך כל ידה 4075 ₪, משמע הפסד בסך 5925 ₪ בתקופה זו.

פיצוי: 5925 ₪ * 3.3256139 מקדם היוון כפול = 19,704 ₪.

תקופה ט': ערך כל ידה 3325 ₪, משמע הפסד בסך 3675 ₪ בתקופה זו.

פיצוי: 3675 ₪ * 53.656993 מקדם היוון כפול = 197,189 ₪.

סך הכל 2,060,897 ₪, בגין אובדן השכר בשנים האבודות.

אובדן שירותי אב ובעל

15.
טענות התובעים באשר לפיצוי הדרוש בגין אובדן שירותי אב ובעל, נחלקו לשני ראשי נזק. 

בגין אובדן שירותי הבעל והאב – עזרה בניהול משק הבית, ביצוע תיקונים בבית, הסעות הילדים לחוגים, ועזרה בלימודים לילדים, מבקשים התובעים סך של כ- 1,500 ₪ לחודש, לעבר ועד להגעתו של המנוח לגיל 67.

בנוסף, תחת ראש נזק זה, מבקשים התובעים, כי יפסק לזכותם אף פיצוי בגין הקשיים השונים שנוצרו אצל הילדים עקב מות אביהם – טיפולים פסיכולוגיים, דיאטנים, מאבחנים דידקטיים, מרפא בעיסוק וקלינאות תקשורת.

הנתבעים טוענים כי הנזק בראש נזק זה הוכר כנזק ממוני, ומכאן, שתצהיר סתמי שלא צורפו אליו כל אסמכתאות אינו די על מנת להוכיח נזק זה. כמו כן, טוענים הנתבעים כי המנוח, לאור השכלתו המוגבלת, לא יכל לסייע לילדיו, וכן הוכח שהילדים נצרכו לסיוע של מורים פרטיים אף קודם הרצח. באשר לפיצוי בגין אובדן שירותי בעל, טוענים הנתבעים כי אין ליתן פיצוי בראש נזק זה לאור אשר טענו באשר ליחסים שבין בני הזוג.

על אף זאת, הסכימו הנתבעים כי יש ליתן פיצוי כלשהו בגין אובדן שירותי אב, והעמידו אותו על סך 18,000 ₪, לעבר ולעתיד.

16.
מסכים אני עם הנתבעים כי חלה על התובעים חובת ההוכחה באשר להוצאות הנטענות. כמו כן, הלכה היא שטיפולים הנכללים בסל הבריאות וניתנים על ידי קופות החולים אינם ברי תביעה (ע"א 2099/94 ציון חיימס נ' אילון חברה לביטוח, פ"ד נא(1), 529). 

בנוסף, מקבל אני אף את טענתם של הנתבעים כי הרצח לא יצר בעיות חדשות אצל ילדי המשפחה (אולם ברי שהוא העצים בעיות קודמות). דברים אלו עולים מהמסמכים אשר צורפו לתצהירה של האלמנה:

נספח ו' לתצהיר הינו מכתבן של המטפלות המשפחתיות המופנה לפסיכולוגית המטפלת. באשר לתובעת 3 נכתב כך:

"עברה איבחון נוירופסיכולוגי בבית החולים שערי צדק בדצמבר 96".
בהתייחס לתובע 4 נכתב כי בשנה שקדמה למכתב הנ"ל, משמע – השנה שלאחר הרצח "היו קשיים בלימודים ובהתנהגות בביה"ס שבעקבותן עבר הקיץ איבחון ע"י פסיכולוגית ביה"ס". אולם, לאחר עיון בנספח ז' עולה תמונה שונה. נספח ז' הינו סיכום האשפוז של התובע 4 מתחילת שנת 2004, לטיפול בבעיית ההשמנה שלו. כך נכתב בסיכום הרקע ההתפתחותי:

"בגיל שנתיים וחצי התגלו קשיים מוטוריים והוא טופל בריפוי בעיסוק במרכז להתפתחות הילד. בגיל 5 אובחן על ידי נוירולוג כסובל מ- ADHD אך לא טופל. בגן חובה היתה התלבטות האם להעלותו לכיתה א', לבסוף עלה בזמן לכיתה א', אך לא רכש מיומנויות קריאה וכתיבה והיו לו בעיות של ריכוז ופעילות יתר. בעקבות זאת הושאר שנה נוספת בכיתה א' וקיבל שיעורים פרטיים ב"לימודיה"."
מנספח זה עולים פרטים נוספים אולם די בכך, מטעמי צנעת הפרט, על מנת לקבוע כי בעיותיו הלימודיות, שנבעו מקשיי למידה וריכוז, קדמו מספר שנים לרצח של אביו. כמו כן, מנספח זה עולה כי חלק מבעיותיו אף לא טופלו כראוי בזמן, והתעצמו עקב כך.

על אף זאת, מנספח ח', חוות דעתה של פסיכולוגית בית הספר, עולה שנתבע 4 זקוק לטיפול פסיכולוגי בנוסף לעזרה הרגילה לה נדרש, לצורך התמודדות עם הרצח. כך כתבה בסיכום חוות דעתה:

"מומלץ טיפול פסיכולוגי על מנת לחזק את יכולת ההתבוננות, לאפשר מגע עם הכאב ושחרור חסימה רגשית".
נספחים י"ב – י"ד עוסקים בהתפתחותו של הבן הקטן, התובע מס' 5. ממסמכים אלו עולה כי תובע זה אינו סובל מבעיות חריגות הנובעות מהרצח. תובע זה סובל, כיתר אחיו, מבעיות של קשב וריכוז, אולם, כעולה מהערכותיהן של קלינאית התקשורת והמרפאה בעיסוק, התפתחותו תואמת את גילו.

טענתה של התובעת 2, כי בעלה היה עוזר רבות במשק הבית ובגידול הילדים נותרה ללא סיוע. על אף זאת, מאחר שאין אני מקבל את טענת הנתבעים, כי מסלול חייהם המשותף של המנוח והאלמנה עלה על שרטון, ומאחר שאין חולק כי הילדים נצרכו לסיוע רב, סביר לומר כי המנוח נתן כתף בעבודות הבית וסייע בטיפול בילדים.

התובעים דרשו כי יפוצו בראש נזק זה בסך כולל של 646,000 ₪, לעבר ולעתיד. מנגד, הנתבעים הסכימו להעמיד את הפיצוי על סך 18,000 ₪ בלבד. אי הבאת הראיות על ידי התובעים, כנדרש, עומדת להם לרועץ, אולם ברי כי אף עמדתם של הנתבעים, לאור אחריותם המוסרית לאירוע, כמוה כ"טובל ושרץ בידו" (רמב"ם, הלכות תשובה פרק ב' הלכה ג'). לאור כך, אני פוסק לתובעים עבור אובדן שירותי המנוח סך של 150,000 ₪, פיצוי גלובלי.

פיצויים עונשיים

17.
התובעים טוענים כי המקרה דנן הינו המקרה הקלאסי בו נדרש בית המשפט לפסוק אף פיצויים עונשיים. לדבריהם, במקרה דנן כשלה מערכת שמירת החוק, אשר תפקידה להגן על אזרחי המדינה. נסיונה להגן על אחד מחבריה, גבתה את חייהם של שלושה בני אדם, והינו חמור במיוחד ומחייב ענישה לדוגמא למען לא יישנו מקרים כאלו בעתיד. מנגד טוענים הנתבעים כי החוקרת נהגה כפי שהיה נוהג כל חוקר סביר, ולכל היותר מדובר ברשלנות, אולם בוודאי שאין מדובר על מקרה מקומם אשר ניתן להגדירו כרשלנות רבתי העולה לכדי "מעין כוונה". 

בע"א 9656/03 עזבון המנוחה ברטה מרציאנו ז"ל נ' ד"ר זינגר יהורם, תק-על 2005(2), 125, גדר בית המשפט את המקרים בהם ניתן להשית פיצויים עונשיים בהליך אזרחי. אלו דבריו:

"כעולה מכל אלה, החלטה על פיצויים עונשיים בתיק אזרחי היא עניין חריג, במקרים מקוממים ומסלידים במיוחד, ובפרט כאלה שיש עמם מעין כוונה." (שם, עמ' 135)

זאת מאחר ש"הפיצויים העונשיים, אם כן, אינם נשענים על בסיס "מרפא" או "מתקן". הרציונל מאחוריהם הוא עונשי והרתעתי..." (הלכת אטינגר, עמ' 561).

כמו כן, נקבע כי ראוי להשית פיצויים עונשיים כאשר לא ניתן לקיים הליך פלילי. אולם כאשר מתקיים הליך פלילי, אזי די בו על מנת לקיים את מטרת ההרתעה, אשר בבסיס הפיצויים העונשיים. 

בענין זה יפים דברי כב' ס' נשיא ע' קמא בת"א (ירושלים) 1751/96  דבורה גרוס נ' פז גז חברה לשיווק, תק-מח 2002(2), 2897:

"לפיכך, מוטב להם לשיקולי ההרתעה והעונש במקרה של רשלנות שאין בה זדון וכוונה להרע ולהזיק, כי יישארו למסגרת העונשית הרגילה, ולהותיר את שאלת הפיצוי על הנזק במקרה כאמור כשיקול תרופתי קלסי של החזרת המצב לקדמותו, בקירוב. כך נהגה ההלכה בבתי המשפט, וכך יש להמשיך בדרך שסללה (ע"א 3654/97 קרטין נ' עתרת ניירות ערך (2000) בע"מ, תקדין עליון 99(2), עמוד 220)..." (שם, עמ' 2910)

אין ספק כי המקרה דנן הינו חמור לאין שיעור. המדובר ברשלנות רבתי, הנובעת משיקולים של טיוח והגנה על שוטר שסרח. לדברי עו"ד טליה ששון, אשר חקרה את אופן חקירת המקרה על ידי המחלקה לחקירת שוטרים, 'החוקרת ננעלה נגד התלונה וקבעה דיעה מוקדמת שהמתלוננת משקרת, וכך נראית החקירה כולה' (לאור החלטת המדינה להכיר בחובתה לפצות את התובעים לא הוגש דו"ח זה, אולם דברים אלו צוטטו מספר פעמים לפרוטוקול – עמ' 9; עמ' 52). על אף זאת, המקרה דנן אינו חורג מתחום הרשלנות ואינו מצדיק הטלת פיצויים עונשיים.

סיכום ביניים

18.
בע"א 4431/05 המגן חברה לביטוח בע"מ נ' אורנית צרור, תק-על 2006(3), 2260 (להלן: "הלכת צרור"), נקבעה הדרך בה יש להחיל את הכלל בדבר פסיקת "הגבוה מבין השניים". במקרה דנן, בו יורשי המנוח הינם אף תלוייו, ואין אחר, עומדים זה מול זה תביעת העזבון ותביעת התלויים.

תביעת העיזבון:
פיצוי בגין הפסד השתכרות בשנים האבודות – 2,060,897 ₪.

פיצוי בגין קיצור תוחלת חיים – 450,000 ₪.

הוצאות קבורה ואבל – 5,000 ₪.

סה"כ – 2,515,897 ₪.

תביעת התלויים:
הפסדי התמיכה בתלויים – 1,712,606 ₪.

אובדן שירותי אב ובעל – 150,000 ₪.

הוצאות קבורה ואבל – 5,000 ₪.

סה"כ – 1,867,606 ₪.

לאור הלכת צרור, יש להעדיף את תביעת העיזבון ולפסוק לתובעים פיצוי בגובה הפסד ההשתכרות בשנים האבודות (הגבוה מהפיצוי בגין אובדן התמיכה של התלויים), בתוספת הפיצוי בגין קיצור תוחלת החיים, הוצאות הקבורה והאבל ואובדן שירותי האב והבעל. מכאן, שלאור הלכת צרור יש לפסוק לתובעים סך של 2,665,897 ₪, נכון ליום מתן פסק הדין.

ניכויים
19.
מסך הפיצויים יש לנכות את תגמולי המל"ל ואת תשלומי הפנסיה של המנוח המגיעים לידי התובעים.

בעניין תגמולי המל"ל הסכימו שני הצדדים לקבל את חוות דעתו של האקטואר גד שפירא, אולם, לעניין חוות דעתו של האקטואר בעניין תשלומי הפנסיה למנוח, לא הביאו התובעים חוות דעת חלופיות ולא חלקו על אלו שהובאו על ידי הנתבעים. על פי חוות דעתו האחרונה, המעודכנת לסוף שנת 2005, יש לנכות בגין תגמולי המל"ל סך של 603,315 ₪ ובגין תשלומי קרן הפנסיה מקפת, סך של 1,025,029 ₪. כן, יש לנכות סך של 80,420 ₪ בגין הפסד האלמנה בפנסיית המנוח.

חוות הדעת האקטואריות אינן עדכניות. כמו כן, בע"א 6129/04 אסתרינה טרטמן נ' "הכשרת הישוב" חברה לביטוח בע"מ, תק-על 2005(4), 3640, נקבע כי אין די בהצמדת תגמולי העבר ששולמו לתובעים למדד, אלא יש צורך להוסיף אף ריבית לתשלומים אלו. בחוות הדעת שבתיק בית המשפט הוצמדו תשלומי העבר למדד בלבד. 

לאור כך, אני מורה כי מסכום הפיצויים שנפסק לעיל, ינוכו תגמולי המל"ל, כאשר תגמולי העבר משוערכים ליום מתן פסק הדין (הצמדה וריבית), והתשלומים העתידיים מהוונים אף הם ליום מתן פסק הדין. 

תוצאה

20.
לאור האמור, אני קובע כי נתבעים 1,2 יפצו את התובעים בסכום 2,665,897 ₪ בניכוי תגמולי המל"ל, כאמור בסעיף 19. 

הצדדים ימציאו פסיקתא מוסכמת לחתימתי, תוך 14 יום. זאת, מבלי לפגוע בטענות הערעור של מי מהצדדים.

התובעים 1,2 יישאו באגרת בית המשפט ובהוצאות התובעים כפי שיישומו, וכן בשכ"ט עו"ד בשיעור 20% בתוספת מע"מ.

לאור הסכמות הצדדים, התביעה כנגד נתבע 3 נדחית בזאת, ללא צו להוצאות.

ניתן לפרסום ללא פרטים מזהים חסויים.

ניתן היום, כ"ט כסלו תשס"ז (20 בדצמבר 2006), בהעדר הצדדים. המזכירות תשלח עותק פסק הדין לצדדים.

